REGOLAMENT TAL-KUMMISSJONI (KE) Nru 444/2007
tat-23 ta’ April 2007
li jemenda r-Regolament tal-Kunsill (KE) Nru 41/2007 fir-rigward tal-limiti tal-qbid għall-istokk ta' l-aringi fiż-żoni ICES I u II
IL-KUMMISSJONI TAL-KOMUNITAJIET EWROPEJ,
Wara li kkunsidrat ir-Regolament tal-Kunsill (KE) Nru 41/2007 tal-21 ta' Diċembru 2006 li jiffissa għas-sena 2007 l-opportunitajiet ta' sajd u l-kondizzjonijiet assoċjati għal ċerti stokkijiet [ħażniet] ta' ħut u gruppi ta' stokkijiet ta' ħut, applikabbli fl-ilmijiet tal-Komunità u, għal bastimenti Komunitarji, f'ilmijiet fejn huma meħtieġa limiti ta' qbid (1), u b'mod partikolari l-Anness IB tiegħu,
Billi:
(1)
Ir-Regolament tal-Kunsill (KE) Nru 41/2007 jiddetermina għall-2007 l-opportunitajiet ta' sajd u l-kundizzjonijiet assoċjati magħhom għal ċertu stokkijiet ta' ħut u gruppi ta' stokkijiet ta' ħut, applikabbli fl-ilmijiet tal-Komunità u, għall-bastimenti Komunitarji, f'ilmijiet fejn hemm rekwiżiti ta' limiti ta' qbid.
(2)
B'riżultat ta' konsultazzjoni bejn il-Komunità, il-Gżejjer Faroe, l-Iżlanda, in-Norveġja u l-Federazzjoni Russa fit-18 ta' Jannar 2007, intlaħaq qbil dwar l-opportunitajiet ta' sajd għall-istokk Atlanto-Skandiku ta' l-aringi (dawk Norveġiżi li jirriproduċu fir-Rebbiegħa) fil-Grigal ta' l-Atlantiku. Il-limitu tal-qbid kumplessiv għall-2007 huwa ffissat fil-livell ta' 1 280 000 tunnellata, f'konformità sħiħa mal-parir xjentifiku tal-Kunsill Internazzjonali għall-Esplorazzjoni tal-Baħar (ICES). Dak il-ftehim għandu jiġi implimentat fil-liġi Komunitarja.
(3)
Ir-Regolament (KE) Nru 41/2007 għandu għaldaqstant jiġi emendat kif jixraq,
ADOTTAT DAN IR-REGOLAMENT:
Artikolu 1
L-Anness IB mar-Regolament (KE) Nru 41/2007 huwa emendat skond l-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 23 ta’ April 2007.